รัฐบาลขยายวงช่วยผู้ประกอบการ-พนักงาน
กรณ์รุกเยี่ยมเจ้าหน้าที่ผู้ปฏิบัติงานย่านสีลม พร้อมยืนยันออกมาตรการช่วยเหลือผู้ประกอบการรวมถึงพนักงานที่ได้รับผลกระทบจากม็อบได้ทั่วถึง
18 พ.ค. 2553

กรณ์รุกเยี่ยมเจ้าหน้าที่ผู้ปฏิบัติงานย่านสีลม พร้อมยืนยันออกมาตรการช่วยเหลือผู้ประกอบการรวมถึงพนักงานที่ได้รับผลกระทบจากม็อบได้ทั่วถึง
เมื่อเวลา 17.45 น. นายกรณ์ จาติกวณิช รมว.คลัง ได้เดินทางมาเยี่ยมเจ้าหน้าที่ตำรวจและทหารที่ปฏิบัติงานบริเวณบังเกอร์ รถไฟฟ้าบีทีเอสศาลาแดง โดยการมาเยี่ยมครั้งนี้ มีการสอบถามถึงสภาพความเป็นอยู่ซึ่งนายกรณ์ได้เดินทางมาพร้อมกับครอบครัวและคนใกล้ชิด 10 คน พร้อมนำชุดเครื่องใช้อุปโภคบริโภค ประกอบด้วยเสื้อยืด 1 ตัว กางเกงใน 2 ตัว น้ำดื่ม จำนวน 200 ชุด มาให้เจ้าหน้าที่ โดยขณะที่นายกรณ์และคณะเดินทางมาตรวจเยี่ยมนั้นไม่มีเหตุปะทะหรือเสียงดังจากประทัดเกิดขึ้นแต่อย่างใด
นายกรณ์กล่าวว่า การช่วยเหลือผู้ประกอบการและพนักงานที่ได้รับผลกระทบจากการขยายวงของการชุมนุมที่มีเพิ่มขึ้น ตั้งแต่เกิดการปะทะตั้งแต่วันศุกร์ 14 พ.ค.ที่ผ่านมา ขณะนี้รัฐบาลได้มีการหารือถึงมาตรการในการช่วยเหลือผู้ประกอบการรวมถึงพนักงานในรายละเอียด เพื่อจะฟื้นฟูผลกระทบที่เกิดขึ้น ให้ครอบคลุมทั้งหมด คาดว่าจะสามารถประกาศมาตรการช่วยเหลือได้เร็วๆนี้
"ขณะนี้เราคุยถึงรายละเอียดมาตรการทั้งหมดแล้วแต่ยังไม่ได้ข้อสรุป บอกได้แต่เพียงว่ามาตรการทั้งหมดที่ออกมาเราจะช่วยเหลือให้ครอบคลุมผู้ประกอบการ พนักงานที่ได้รับผลกระทบทั้งหมด ไม่ใช่เฉพาะย่านที่มีการปิดการชุมนุมหรือขยายวงปะทะช่วงสองสามวันก่อน แต่ยังรวมถึงผู้ประกอบการนอกพื้นที่ที่ได้รับผลกระทบจากการชุมนุมด้วย"รมว.คลังระบุ
นายกรณ์ ยังระบุว่า ในส่วนการดูแลความปลอดภัยของผู้ประกอบการ และพนักงานในส่วนของธนาคารพาณิชย์ และตลาดหุ้น ได้หารือกับธนาคารแห่งประเทศไทยและตลาดหลักทรัพย์แห่งประเทศไทยแล้ว  โดยในส่วนของตลาดหลักทรัพย์ทางรัฐบาลได้เสนอให้ร่นระยะเวลาเปิดทำการได้มากขึ้น เช่น ให้ปิดครึ่งวัน ซึ่งทางกรรมการผู้จัดการตลาดหลักทรัพย์ฯได้รับข้อเสนอนี้ไปพิจารณาแล้ว
ส่วนของธนาคารพาณิชย์ ธปท.จะได้มีการดำเนินการในการกำหนดมาตรการและการกำหนดการเปิดปิดให้บริการธนาคารพาณิชย์ไปแล้วระดับหนึ่ง หากจำเป็นในการดูแลความปลอดภัยเพิ่มเติมก็ให้พิจารณาดำเนินการได้ ทั้งหมดเป็นการขอความร่วมมือเพื่อเปิดเงื่อนไขให้ในช่วงเวลา 3 วันจากนี้ ที่ประกาศวันหยุดราชการให้เจ้าหน้าที่ได้สามารถปฏิบัติงานได้สะดวกมากที่สุด